User:Widsith/Beowulf

All eths appear as thorns.

Fitt 0
hwæt we Gardena in geardagum þeodcyninga þrym gefrunon hu þa æþelingas ellen fremedon  oft Scyld Scefing sceaþena þreatum  monegum mægþum meodosetla ofteah  egsode eorl syþþan ærest wearþ feasceaft funden he þæs frofre gebad  weox under wolcnum weorþmyndum þah  oþ þæt him æghwylc þara ymbsittendra ofer hronrade hyran scolde  gomban gyldan þæt wæs god cyning  þæm eafera wæs æfter cenned geong in geardum þone god sende folce to frofre fyrenþearfe ongeat  þæt hie ær drugon aldorlease lange hwile him þæs liffrea  wuldres wealdend woroldare forgeaf  Beowulf wæs breme blæd wide sprang  Scyldes eafera Scedelandum in  swa sceal geong guma gode gewyrcean  fromum feohgiftum on fæder wine  þæt hine on ylde eft gewunigen wilgesiþas þonne wig cume  leode gelæsten lofdædum sceal in mægþa gehwære man geþeon  him þa scyld gewat to gescæphwile felahror feran on frean wære  hi hyne þa ætbæron to brimes faroþe  swæse gesiþas swa he selfa bæd  þenden wordum weold wine Scyldinga  leof landfruma lange ahte  þær æt hyþe stod hringedstefna  isig and utfus æþelinges fær  aledon þa leofne þeoden  beaga bryttan on bearm scipes  mærne be mæste þær wæs madma fela  of feorwegum frætwa gelæded  ne hyrde ic cymlicor ceol gegyrwan hildewæpnum and heaþowædum  billum and byrnum him on bearme læg madma mænigo þa him mid scoldon on flodes æht feor gewitan  nalas hi hine læssan lacum teodan  þeodgestreonum þonne þa dydon  þe hine æt frumsceafte forþ onsendon ænne ofer yþe umborwesende  þa gyt hie him asetton segen gyldenne heah ofer heafod leton holm beran  geafon on garsecg him wæs geomor sefa  murnende mod men ne cunnon secgan to soþe selerædende  hæleþ under heofenum hwa þæm hlæste onfeng

Fitt 1
þa wæs on burgum Beowulf Scyldinga leof leodcyning longe þrage folcum gefræge fæder ellor hwearf aldor of earde oþþæt him eft onwoc heah Healfdene heold þenden lifde gamol ond guþreouw glæde Scyldingas þæm feower bearn forþgerimed  in worold wocun weoroda ræswan Heorogar ond Hroþgar ond Halga til hyrde ic þæt wæs Onelan cwen heaþoscilfingas healsgebedda þa wæs Hroþgare heresped gyfen  wiges weorþmynd þæt him his winemagas georne hyrdon oþþ þæt seo geogoþ geweox magodriht micel him on mod bearn þæt healreced hatan wolde medoærn micel men gewyrcean  þonne yldo bearn æfre gefrunon ond þær on innan eall gedælan geongum ond ealdum swylc him god sealde buton folcscare ond feorum gumena þa ic wide gefrægn weorc gebannan  manigre mægþe geond þisne middangeard folcstede frætwan him on fyrste gelomp ædre mid yldum þæt hit wearþ ealgearo healærna mæst scop him heort naman se þe his wordes geweald wide hæfde  he beot ne aleh beagas dælde sinc æt symle sele hlifade heah ond horngeap heaþowylma bad laþan liges ne wæs hit lenge þa gen þæt se ecghete aþumsweorum  æfter wælniþe wæcnan scolde þa se ellengæst earfoþlice þrage geþolode se þe in þystrum bad þæt he dogora gehwam dream gehyrde hludne in healle þær wæs hearpan sweg  swutol sang scopes sægde se þe cuþe frumsceaft fira feorran reccan cwæþ þæt se ælmihtiga eorþan worhte wlitebeorhtne wang swa wæter bebugeþ gesette sigehreþig sunnan ond monan  leoman to leohte landbuendum ond gefrætwade foldan sceatas leomum ond leafum lif eac gesceop cynna gehwylcum þara þe cwice hwyrfaþ swa þa drihtguman dreamum lifdon  eadiglice oþþæt an ongan fyrene fremman feond on helle wæs se grimma gæst Grendel haten mære mearcstapa se þe moras heold fen ond fæsten fifelcynnes eard  wonsæli wer weardode hwile siþþan him scyppend forscrifen hæfde in caines cynne þone cwealm gewræc ece drihten þæs þe he abel slog ne gefeah he þære fæhþe ac he hine feor forwræc  metod for þy mane mancynne fram þanon untydras ealle onwocon eotenas ond ylfe ond orcneas swylce gigantas þa wiþ gode wunnon lange þrage he him þæs lean forgeald

Fitt 2
gewat þa neosian, syþþan niht becom hean huses hu hit Hring-Dene æfter beorþege gebun hæfdon fand þa þær inne æþelinga gedriht swefan æfter symble sorge ne cuþon wonsceaft wera wiht unhælo grim ond grædig gearo sona wæs reoc ond reþe ond on ræste genam þritig þegna þanon eft gewat huþe hremig to ham faran mid þære wælfylle wica neosan þa wæs on uhtan mid ærdæge Grendles guþcræft gumum undyrne þa wæs æfter wiste wop up ahafen micel morgensweg mære þeoden æþeling ærgod unbliþe sæt þolode þryþswyþ þegnsorge dreah syþþan hie þæs laþan last sceawedon wergan gastes wæs þæt gewin to strang laþ ond longsum næs hit lengra fyrst ac ymb ane niht eft gefremede morþbeala mare ond no mearn fore fæhþe ond fyrene wæs to fæst on þam þa wæs eaþfynde þe him elles hwær gerumlicor ræste sohte bed æfter burum þa him gebeacnod wæs gesægd soþlice sweotolan tacne healþegnes hete heold hyne syþþan fyr ond fæstor se þæm feonde ætwand swa rixode ond wiþ rihte wan ana wiþ eallum oþ þæt idel stod husa selest wæs seo hwil micel twelf wintra tid torn geþolode wine Scyldinga weana gehwelcne sidra sorga forþam secgum wearþ ylda bearnum undyrne cuþ gyddum geomore þætte Grendel wan hwile wiþ Hroþgar heteniþas wæg fyrene ond fæhþefela missera singale sæce sibbe ne wolde wiþ manna hwone mægenes Deniga feorhbealo feorran fea þingian ne þær nænig witena wenan þorfte beorhtre bote to banan folmum ac se æglæca ehtende wæs deorc deaþscua duguþe ond geogoþe seomade ond syrede sinnihte heold mistige moras men ne cunnon hwyder helrunan hwyrftum scriþaþ swa fela fyrena feond mancynnes atol angengea oft gefremede herdra hynða Heorot eardode sincfage sel sweartum nihtum no he þone gifstol gretan moste maþþum for metode ne his myne wisse þæt wæs wræc micel wine Scyldinga modes brecþa monig oft gesæt rice to rune ræd eahtedon hwæt swiþferhþum selest wære wiþ færgyrum to gefremmanne hwilum hie geheton æt hærgtrafum wigweorþunga wordum bædon þæt him gastbona geoce gefremede wiþ þeodþreaum swylc wæs þeaw hyra hæþenra hyht helle gemundon in modsefan metod hie ne cuþon dæda demend ne wiston hie drihten god ne hie huru heofena helm herian ne cuþon wuldres waldend wa biþ þæm þe sceal þurh sliþne niþ sawle bescufan in fyres fæþm frofre ne wenan wihte gewendan wel biþ þæm þe mot æfter deaþdæge drihten secean ond to fæder fæþmum freoþo wilnian